CELEX: 52019PC0407
Language: mt
Date: 2019-09-09 00:00:00
Title: Rakkomandazzjoni għal DEĊIŻJONI TAL-KUNSILL li tawtorizza l-ftuħ tan-negozjati f’isem l-Unjoni Ewropea għall-konklużjoni ta’ Ftehim bejn l-Unjoni Ewropea u r-Repubblika tas-Seychelles dwar l-aċċess għall-ilmijiet ta’ Mayotte mill-bastimenti tas-sajd li jtajru l-bandiera tas-Seychelles

IL-KUMMISSJONI EWROPEA
            Brussell, 9.9.2019
            COM(2019) 407 final
            Rakkomandazzjoni għal
            DEĊIŻJONI TAL-KUNSILL
            li tawtorizza l-ftuħ tan-negozjati f’isem l-Unjoni Ewropea għall-konklużjoni ta’ Ftehim bejn l-Unjoni Ewropea u r-Repubblika tas-Seychelles dwar l-aċċess għall-ilmijiet ta’ Mayotte mill-bastimenti tas-sajd li jtajru l-bandiera tas-Seychelles
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAR-RAKKOMANDAZZJONI 
            
            
               •Raġunijiet u għanijiet tar-rakkomandazzjoni
            
            
               Il-Kummissjoni tipproponi li jiġi nnegozjat ftehim ġdid bejn l-Unjoni Ewropea u r-Repubblika tas-Seychelles dwar l-aċċess mill-bastimenti tas-sajd li jtajru l-bandiera tas-Seychelles, għall-ilmijiet u r-riżorsi bijoloġiċi tal-baħar ta’ Mayotte, taħt il-ġuriżdizzjoni tal-Unjoni Ewropea. Il-Kummissjoni beħsiebha twettaq in-negozjati għall-ftehim il-ġdid ta’ aċċess b’mod parallel man-negozjati ta’ Ftehim ġdid dwar is-Sajd Sostenibbli u protokoll ġdid mar-Repubblika tas-Seychelles.
            
            
               •Konsistenza mad-dispożizzjonijiet eżistenti fil-qasam ta’ politika
            
            
               Fil-11 ta’ Lulju 2012, il-Kunsill Ewropew adotta d-Deċiżjoni 2012/419/UE
                  1
                li b’effett mill-1 ta’ Jannar 2014, temenda l-istatus ta’ Mayotte fir-rigward tal-Unjoni Ewropea. Minn dik id-data, Mayotte ma baqax pajjiż jew territorju extra-Ewropew u sar reġjun ultraperiferiku tal-Unjoni skont it-tifsira tal-Artikolu 349 tat-Trattat dwar il-Funzjonament tal-Unjoni Ewropea (TFUE). B’konsegwenza ta’ dan, iż-żona ekonomika esklużiva (EEZ) ta’ Mayotte saret ilmijiet tal-UE.
            
            
               B’riżultat ta’ dan, fl-2014, l-Unjoni Ewropea u s-Seychelles iffirmaw ftehim li żgura l-operazzjonijiet tal-bastimenti li jtajru l-bandiera tas-Seychelles fl-EEZ ta’ Mayotte, taħt il-ġurisdizzjoni ta’ Franza. 
            
            
               Il-ftehim attwali jippermetti li 8 bastimenti tas-Seychelles jistadu fl-ilmijiet ta’ Mayotte, u se jiskadi fis-6 ta’ Ġunju 2020. Il-ħlas tal-liċenzji u l-qabdiet minn sidien tal-vapuri tal-flotta tas-Seychelles huwa l-uniku kumpens finanzjarju taħt dan il-ftehim, u se jinġabar minn Franza f’isem ir-reġjun ultraperiferiku tagħha, Mayotte. Dan id-dħul jintuża minn Franza għall-istabbiliment tal-qafas leġiżlattiv adegwat, tal-attivitajiet ta’ kontroll, tal-infrastruttura fiżika u għall-forniment ta’ bini ta’ kapaċità adegwat sabiex l-amministrazzjoni ta’ Mayotte tissodisfa r-rekwiżiti tal-Politika Komuni tas-Sajd (PKS). Il-ftehim jikkontribwixxi għas-sajd responsabbli fl-ilmijiet tal-UE sabiex jiġu garantiti l-konservazzjoni u l-isfruttar sostenibbli tar-riżorsi tas-sajd.
            
            
               
                  Dan il-ftehim ma għandu l-ebda implikazzjoni finanzjarja għall-UE.
               
            
            
               •Konsistenza ma’ politiki oħra tal-Unjoni
            
            
               
                  In-negozjar ta’ Ftehim ġdid mas-Seychelles għall-aċċess fl-ilmijiet ta’ Mayotte skont il-ġuriżdizzjoni tal-UE huwa konformi mal-azzjoni esterna tal-UE fir-rigward tal-pajjiżi Afrikani, tal-Karibew u tal-Paċifiku (il-pajjiżi AKP) u, b’mod partikolari, mal-għanijiet tal-Unjoni fir-rigward tal-ħarsien tal-prinċipji demokratiċi u tad-drittijiet tal-bniedem. 
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               
                  Il-bażi ġuridika għad-deċiżjoni jipprovdiha l-Artikolu 218 tat-Trattat dwar il-Funzjonament tal-Unjoni Ewropea (TFUE), fil-Ħames Parti dwar l-azzjoni esterna tal-Unjoni, li tinsab fit-Titolu V dwar il-ftehimiet internazzjonali, li jistabbilixxi l-proċedura għan-negozjar u għall-konklużjoni ta’ ftehimiet bejn l-UE u pajjiżi terzi.
               
            
            
               •Sussidjarjetà (għall-kompetenza mhux esklużiva) 
            
            
               
                  Mhux applikabbli, kompetenza esklużiva.
               
            
            
               •Proporzjonalità
            
            
               
                  Id-deċiżjoni hija proporzjonali mal-għan.
               
            
            
               •Għażla tal-istrument
            
         
         
            
               
                  L-istrument huwa previst fl-Artikolu 218(3) u fl-Artikolu 218(4) tat-TFUE.
               
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Evalwazzjonijiet ex post/kontrolli tal-idoneità tal-leġiżlazzjoni eżistenti
            
            
               
                  Il-ftehim biex il-bastimenti tas-Seychelles jaċċessaw l-ilmijiet ta’ Mayotte ma għandu l-ebda impatt finanzjarju għall-UE. Madankollu, l-evalwazzjoni ex post u ex ante tal-Kummissjoni fuq il-Ftehim ta’ Sħubija dwar is-Sajd mas-Seychelles u fuq il-protokoll ta’ implimentazzjoni tiegħu
                     2
                  , eżaminat mill-ġdid ukoll kif kien qed jopera l-ftehim dwar l-aċċess.
               
               
                  Din l-evalwazzjoni, li twettqet fl-2019, ikkonkludiet li l-ftehim dwar l-aċċess għall-ilmijiet ta’ Mayotte jenħtieġ li jiġġedded flimkien ma’ Protokoll ta’ implimentazzjoni ġdid tal-Ftehim ta’ Sħubija dwar is-Sajd mas-Seychelles, sabiex ikomplu jiġu allinjati l-kundizzjonijiet tekniċi u finanzjarji taż-żewġ testi.
               
            
            
               •Konsultazzjonijiet mal-partijiet ikkonċernati
            
            
               
                  L-Istati Membri, ir-rappreżentati tal-industrija, l-organizzazzjonijiet internazzjonali tas-soċjetà ċivili, kif ukoll l-amministrazzjoni tas-sajd u s-soċjetà ċivili tas-Seychelles, ġew ikkonsultati bħala parti mill-evalwazzjoni ex post u ex ante tal-Ftehim ta’ Sħubija dwar is-Sajd mas-Seychelles u tal-Protokoll ta’ implimentazzjoni tiegħu. Saru wkoll konsultazzjonijiet fil-qafas tal-Kunsill Konsultattiv għall-Flotta ta’ Distanzi Twal, b’mod partikolari waqt il-laqgħa tiegħu tas-27 ta’ Marzu 2019.
               
            
            
               •Ġbir u użu tal-għarfien espert
            
            
               
                  Mhux applikabbli.
               
            
            
               •Valutazzjoni tal-impatt
            
            
               
                  Mhux applikabbli.
               
            
            
               •Idoneità regolatorja u simplifikazzjoni
            
            
               
                  Mhux applikabbli.
               
            
            
               •Drittijiet fundamentali
            
            
               
                  Id-direttivi tan-negozjar, proposti fl-Anness ta’ din id-Deċiżjoni, jirrakkomandaw li jiġi awtorizzat il-ftuħ tan-negozjati, inkluż klawżola dwar il-konsegwenzi li jkun hemm f’każ li jinkisru d-drittijiet tal-bniedem u l-prinċipji demokratiċi.
               
            
            
               4.IMPLIKAZZJONIJIET BAĠITARJI
            
            
               
                  Il-ftehim biex il-bastimenti tas-Seychelles jaċċessaw l-ilmijiet ta’ Mayotte ma għandu l-ebda impatt finanzjarju għall-UE.
               
            
            
               5.ELEMENTI OĦRA
            
            
               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rapportar
            
            
               
                  In-negozjati mistennija jinbdew fit-tielet kwart tal-2019.
               
            
         
         
            
               •Spjegazzjoni fid-dettall tad-dispożizzjonijiet speċifiċi tar-rakkomandazzjoni
            
            
               
                  Il-Kummissjoni tirrakkomanda li:
               
               
                  - Il-Kunsill jenħtieġ li jawtorizza lill-Kummissjoni tiftaħ u twettaq negozjati għall-konklużjoni ta’ ftehim ġdid mas-Seychelles għall-aċċess fl-ilmijiet ta’ Mayotte mill-bastimenti tas-Seychelles, skont il-ġuriżdizzjoni tal-UE;
               
               
                  - Il-Kummissjoni jenħtieġ li tiġi nnominata bħala n-negozjatur tal-UE b’rabta ma’ dan is-suġġett;
               
               
                  - Il-Kummissjoni jenħtieġ li twettaq in-negozjati tagħha b’konsultazzjoni mal-kumitat speċjali, kif stabbilit fit-Trattat dwar il-Funzjonament tal-Unjoni Ewropea;
               
               
                  - Il-Kunsill jenħtieġ li japprova d-Direttivi tan-negozjati annessi ma’ din ir-Rakkomandazzjoni.
               
            
            
               Rakkomandazzjoni għal
            
            
               DEĊIŻJONI TAL-KUNSILL
            
            
               li tawtorizza l-ftuħ tan-negozjati f’isem l-Unjoni Ewropea għall-konklużjoni ta’ Ftehim bejn l-Unjoni Ewropea u r-Repubblika tas-Seychelles dwar l-aċċess għall-ilmijiet ta’ Mayotte mill-bastimenti tas-sajd li jtajru l-bandiera tas-Seychelles
               
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 218(3) u (4) tiegħu,
            
            
               Filwaqt li jfakkar fid-Deċiżjoni tal-Kunsill Ewropew tal-11 ta’ Lulju 2012 li temenda l-istatus tal-Mayotte fir-rigward tal-Unjoni Ewropea
                  3
               ,
            
            
               Wara li kkunsidra r-rakkomandazzjoni mill-Kummissjoni Ewropea,
            
            
               Billi jenħtieġ li n-negozjati jinfetħu bil-ħsieb li jiġi konkluż ftehim bejn l-Unjoni Ewropea u r-Repubblika tas-Seychelles fir-rigward tal-aċċess  għall-ilmijiet tal-Unjoni Ewropea mill-bastimenti li jtajru l-bandiera tas-Seychelles, jiġifieri ż-żona ekonomika esklużiva (EEZ) ’il barra mill-kosta ta’ Mayotte,
            
            
            
               ADOTTA DIN ID-DEĊIŻJONI: 
            
            
               Artikolu 1
            
            
               B’dan, il-Kummissjoni hija awtorizzata tinnegozja ftehim mar-Repubblika tas-Seychelles dwar l-aċċess għall-ilmijiet u r-riżorsi bijoloġiċi tal-baħar tal-Unjoni mill-bastimenti tas-sajd li jtajru l-bandiera tar-Repubblika tas-Seychelles, jiġifieri għall-ilmijiet u r-riżorsi bijoloġiċi tal-baħar fl-EEZ ’il barra mill-kosta ta’ Mayotte.
            
            
            
               Artikolu 2
            
         
         
            
               Id-direttivi tan-negozjati huma stabbiliti fl-Anness.
            
            
               Artikolu 3
            
            
               In-negozjati għandhom isiru b’konsultazzjoni ma’ [isem il-kumitat speċjali maħtur mill-Kunsill].
            
            
               Artikolu 4
            
            
               Din id-Deċiżjoni hija indirizzata lill-Kummissjoni.
            
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU L 204, 31.7.2012, p. 131.
               
               
                  
                     (2)
                  
                        
                  https://publications.europa.eu/en/publication-detail/-/publication/5e1b1689-7785-11e9-9f05-01aa75ed71a1/language-en/format-PDF/source-97941423
                   
               
               
                  
                     (3)
                  
                        ĠU L 204, 31.7.2012, p. 131.
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 9.9.2019
            COM(2019) 407 final
            ANNESS
            tar-Rakkomandazzjoni għal
            DEĊIŻJONI TAL-KUNSILL
            li tawtorizza l-ftuħ tan-negozjati f’isem l-Unjoni Ewropea għall-konklużjoni ta’ Ftehim bejn l-Unjoni Ewropea u r-Repubblika tas-Seychelles dwar l-aċċess għall-ilmijiet ta’ Mayotte mill-bastimenti tas-sajd li jtajru l-bandiera tas-Seychelles
            
               
         
         
            
               ANNESS 
            
            
               Direttivi tan-negozjar 
            
            
               –L-għan tan-negozjati huwa l-konklużjoni ta’ ftehim bejn l-Unjoni Ewropea u r-Repubblika tas-Seychelles dwar l-aċċess għall-ilmijiet u r-riżorsi bijoloġiċi tal-baħar tal-Unjoni Ewropea mill-bastimenti li jtajru l-bandiera tar-Repubblika tas-Seychelles, jiġifieri għall-ilmijiet u r-riżorsi bijoloġiċi tal-baħar taż-żona ekonomika esklużiva (EEZ) ’il barra mill-kosta ta’ Mayotte. 
            
            
               –Il-ftehim dwar l-aċċess għall-ilmijiet ta’ Mayotte mill-bastimenti tas-Seychelles, skont il-ġuriżdizzjoni tal-UE, għalhekk jenħtieġ li jiddefinixxi l-qafas ġenerali, il-prinċipji ġenerali u l-għanijiet li se jiffurmaw il-bażi għall-aċċess. Jenħtieġ li jinkludi klawżola li tħassar il-ftehim dwar l-aċċess attwali bejn l-Unjoni Ewropea u r-Repubblika tas-Seychelles
                  1
               .
            
            
               –Bil-ħsieb li permezz ta’ dan il-Protokoll il-ġdid tiġi żgurata l-promozzjoni ta’ sajd sostenibbli u responsabbli, l-għanijiet tal-Kummissjoni għan-negozjati għandhom ikunu bbażati fuq dan li ġej:
            
            
               ·L-iżgurar ta’ aċċess għall-ilmijiet u r-riżorsi bijoloġiċi tal-baħar tal-Unjoni Ewropea mill-bastimenti li jtajru l-bandiera tas-Seychelles, jiġifieri għall-ilmijiet u r-riżorsi bijoloġiċi tal-baħar tal-EEZ ’il barra mill-kosta ta’ Mayotte, u l-awtorizzazzjonijiet tas-sajd meħtieġa għall-bastimenti li jtajru l-bandiera tas-Seychelles li jwettqu attivitajiet tas-sajd f’dik l-EEZ;
            
            
               ·L-ikkunsidrar tal-aqwa parir xjentifiku disponibbli u l-pjanijiet ta’ ġestjoni rilevanti adottati mill-Organizzazzjonijiet Reġjonali tal-Ġestjoni tas-Sajd (RFMO) sabiex tiġi żgurata s-sostenibbiltà ambjentali tal-attivitajiet tas-sajd u tiġi promossa l-governanza tal-oċeani fil-livell internazzjonali. Jenħtieġ li l-attivitajiet tas-sajd ikunu mmirati b’mod esklużiv lejn ir-riżorsi disponibbli, filwaqt li titqies il-kapaċità tas-sajd tal-flotta lokali u filwaqt li titqies b’mod speċjali n-natura migratorja ħafna tal-istokkijiet ikkonċernati;
            
            
               ·L-iżgurar tal-aċċess għar-riżorsi bijoloġiċi tal-baħar mill-bastimenti li jtajru l-bandiera tas-Seychelles, abbażi ta’ kriterji simili għal dawk li japplikaw għall-flotta tal-UE fiż-żona ta’ kompetenza tal-Kummissjoni għat-Tonn tal-Oċean Indjan (IOTC), u tal-evoluzzjonijiet osservati matul dawn l-aħħar ftit snin;
            
            
               ·L-inklużjoni fil-ftehim tat-tariffi tal-liċenzja li jeħtieġu jitħallsu biss mis-sidien tal-bastimenti. Jenħtieġ li ma tiġi prevista l-ebda kontribuzzjoni finanzjarja mill-Gvern tas-Seychelles;
            
            
               ·L-iżgurar li l-Protokoll se jikkontribwixxi għall-promozzjoni tat-tkabbir sostenibbli u ta’ xogħol deċenti b’rabta mal-attivitajiet tas-sajd, filwaqt li jitqiesu l-Konvenzjonijiet rilevanti tal-Organizzazzjoni Internazzjonali tax-Xogħol (ILO);
            
            
               ·L-inklużjoni ta’ klawżola dwar il-konsegwenzi f’każ li jinkisru d-drittijiet tal-bniedem u l-prinċipji demokratiċi.
            
            
               –B’mod partikolari, il-Ftehim jenħtieġ li jiddefinixxi:
            
            
               ·Iż-żona tas-sajd koperta mill-Ftehim, u l-limiti tagħha jenħtieġ li jiġu ddikjarati f’Anness tal-Ftehim;
            
            
               ·l-opportunitajiet tas-sajd, skont il-kategorija, li jeħtieġ jingħataw lill-bastimenti tas-sajd li jtajru l-bandiera tas-Seychelles; kif ukoll
            
            
               ·it-tariffi li meħtieġa jitħallsu mill-bastimenti tas-sajd li jtajru l-bandiera tas-Seychelles sabiex ikunu awtorizzati l-aċċess għall-ilmijiet u r-riżorsi bijoloġiċi tal-baħar tal-Unjoni fl-EEZ ’il barra mill-kosta ta’ Mayotte u l-kundizzjonijiet għal dawn il-pagamenti.
            
            
               –
            
         
         
            
                  
                     (1)
                  
                        ĠU L167, 6.6.2014, p. 4.